Nicolai Tangen

**Nicolai Tangen** (født 1966) er en norsk hedgefondforvalter og kunstmesén som i september 2020 ble ansatt som daglig leder (CEO) i Norges Bank Investment Management (NBIM), også kjent som *oljefondet*. I mars 2025 ble åremålet hans som sjef for Oljefondet fornyet med fem nye år, det vil si frem til høsten 2030.

## Verneplikt og studier
I 1986 avtjente han førstegangstjeneste på Forsvarets russiskkurs. Blant dem som avtjente verneplikten på Forsvarets russiskkurs sammen med Tangen var Fredrik Sejersted og Henrik Syse.

Etter militærtjenesten studerte Tangen på Norges Handelshøyskole og deretter på Wharton School på University of Pennsylvania.

## Karriere i utlandet
Tangen flyttet til London i 1992 og fikk jobb i banken og meglerhuset Cazanove.

I 1997 fikk han jobb i hedgefondet Egerton Capital og ble etter hvert partner. Han sluttet i Egerton i 2002. Interessen for kunst ledet ham til å ta en mastergrad i kunsthistorie på Courtauld Institute of Art ved University of London. Etter hvert bygget han opp en av verdens største samlinger av skandinavisk modernisme fra perioden 1930 til 1980. Tangen har også mastergrad i sosialpsykologi.

I 2005 etablerte han investeringsfondet AKO Capital. AKO ble fort et av de mest vellykkede hedgefondene i Europa. I 2019 ble Tangen beskrevet som en av de 20 beste hedgefondforvalterne i Storbritannia av *[[The Sunday Times]]*. Hans veldedige stiftelse, AKO Foundation (stiftet i 2013), hadde ved utløpet av 2017 53 millioner pund i verdier. I januar 2020 overførte han 450 millioner kroner til AKO Foundation.

## Kunstmuseum i Kristiansand
I 2015 ga AKO Kunststiftelse Sørlandets kunstmuseum (SKMU) evig disposisjonsrett til «Tangen-samlingen» som bestod av 1500 verk. Samlingen er planlagt utstilt i Kunstsilo i Kristiansand som skal bli et nytt museum i en ombygd kornsilo. Det nye museet åpnet den 11. mai 2024. Bygningen på kai 13 er tegnet av Sverre Aasland og Arne Korsmo for Christianssands Møller AS og er blitt karakterisert som et «fremragende, selvstendig og arkitektonisk gjennomført arbeid», og ble tildelt Houens fonds diplom i 1939.

## Sjef for Oljefondet (NBIM)

### Ansettelse og habilitetsspørsmål (2020)
Den 26. mars 2020 ble Tangen ansatt som daglig leder i Norges Bank Investment Management, i et åremål på fem år. Han har i 20 år vært bosatt utenfor Norge, og betalt skatt til Storbritannia. I november 2019 arrangerte han et seminar i USA for venner, kjente og forbindelser i politikk, næringsliv og samfunnsliv, deriblant statsråd Torbjørn Røe Isaksen og UD-diplomat Mona Juul. Privatfly fra Oslo og London ble chartret med en kostnad på mer enn tretten millioner kroner. Blant kulturelle innslag var opptredener med popartisten Sting og kjendiskokken Jamie Oliver som hadde en prisramme på ni millioner kroner. I etterkant av medieomtalen om manglende habilitet uttalte lederen for Fellesforbundet, Jørn Eggum, at Tangen burde forlate stillingen. Det har senere blitt gjort kjent at Tangen ikke ønsket å selge seg ut av AKO Capital til fordel for Oljefondet, og at sentralbanksjef Øystein Olsen ikke gjorde en habilitetsvurdering av Tangen før ansettelsen.

Den 27. mai 2020 formaliserte Norges Bank ansettelsen av Tangen, og la samtidig frem en plan for å unngå interessekonflikter, blant annet ved å redusere Tanges stemmerett i AKO Capital. Tangen uttalte selv at han «verken kan eller vil utøve [s]in eierrolle» i AKO Capital og at han «[hadde] brutt alle bånd til AKO Capital». Han åpnet også for å skatte til Norge av alle sine inntekter, og mente han hadde et «nyansert syn» på AKOs bruk av skatteparadiser på Caymanøyene.

Finanspolitisk talsmann for FrP, Hans Andreas Limi, uttalte at Norges Banks avtale var tilfredsstillende, mens Aps Hadia Tajik mente at det fortsatt var mange ubesvarte spørsmål. Leder i SV, Audun Lysbakken, uttalte at Tangen utgjorde «en vandrende interessekonflikt» i sin rolle som leder for Oljefondet og eier av AKO Captal. Leder for Rødt, Bjørnar Moxnes, var fortsatt skeptisk til Tangens habilitet, og mente at ansettelsen var som «å sette bukken til å passe havresekken». Øystein Olsen har uttalt at undersøkelsen til Norges Bank «ikke avdekket noe […] urovekkende når det gjelder skatteparadiser», og at «rammeverket som [ble] etablert sikrer tilstrekkelig avstand mellom NBIM og AKO-systemet.»

Den 10. august 2020 ble det kalt inn til åpen høring i Stortinget om Tangens habilitet, med Øystein Olsen og leder for representantskapet Julie Brodtkorb tilstede. Brodtkorb har i sin rolle som leder uttalt at den vedtatte avtalen «går utenfor rammeverket som gjelder for alle ansatte i Norges Bank» og at «risikoen for interessekonflikter [ikke er] eliminert». Under høringen uttalte Brodtkorb at det hadde blitt begått «brudd på retningslinjer, regler og lover», spesielt sentralbanklovens paragraf 1–6, som presiserer at finansministeren skal underrettes om saker av viktighet, deriblant interessekonflikt.

Etter et krisemøte og påfølgende pressekonferanse den 25. august, kunne Norges Bank annonsere at Tangen ville avvikle sitt eierskap i AKO Capital, og samtidig overføre sin eierandel og utbytterettigheter til den veldedige stiftelsen AKO Foundation. Finansminister Jan Tore Sanner mente at den nye innstillingen tilfredsstilte Stortingets krav om habilitet. Fra opposisjonshold ble løsningen sett på med delte øyne: SVs Kari Elisabeth Kaski var «avventende positiv» og bemerket seg Olsens manglende selvkritikk; Rødts Bjørnar Moxnes var «fortsatt sterkt kritisk til ansettelsesprosessen»; Senterpartiets Sigbjørn Gjelsvik mente at Sanners manglende handling var en «stor ripe i lakken»; MdGs partileder Une Bastholm mente på den andre siden at det var en «klok beslutning» og Arbeiderpartiets leder, Jonas Gahr Støre, kalte det et «viktig initiativ [for] å sikre tilliten og omdømmet til Norges Bank og Oljefondet vårt».

### Nytt åremål fra 2025
Våren 2025 ble Tangens åremål forlenget med fem nye år.

## Bokutgivelse
Den 5.&nbsp;august 2025 ga Tangen ut sakprosaboken *Alt jeg har lært om ledelse : av Askeladden, en pokerspiller og verdens beste ledere*. Bokutgivelsen skulle egentlig ha funnet sted 29.&nbsp;august 2025, men ble fremskyndet etter at forlaget ble klar over at Kulturdirektoratet hadde gitt en nettavis innsyn i boken før den var gitt ut.

## Referanser




## Kilder
* 
*